[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.9.2009

COM(2009) 460 végleges

Javaslat

A TANÁCS HATÁROZATA

a Közösség által a Nemzetközi Juta-munkacsoport Tanácsában a Nemzetközi Juta-munkacsoport feladatmeghatározásának megállapításáról szóló 2001. évi megállapodás hatályának meghosszabbításával kapcsolatban képviselendő álláspontról

INDOKOLÁS

A Nemzetközi Juta-munkacsoport feladatmeghatározásának megállapításáról szóló 2001. évi nemzetközi megállapodást az Európai Közösség a Tanács 2002. április 15-i 2002/312/EK határozatával fogadta el. A megállapodás 2002. április 27-én lépett hatályba nyolcéves időtartamra, és hosszabbítás hiányában 2010. április 26-án fogja hatályát veszteni.

A Nemzetközi Juta-munkacsoport Tanácsának 2009. április 5–6-i dhakai ülésén a tagok a 25(b) szabálynak megfelelően egyhangúlag előzetes megállapodásra jutottak a Nemzetközi Juta-munkacsoport működési idejének egy kezdeti kétéves időszakra történő meghosszabbításáról, amelyhez azonban a tagok nemzeti hatóságainak hivatalos jóváhagyása szükséges. Ez a hosszabbítás elegendő időt biztosítana a tagok számára a munkacsoport munkájának értékeléséhez, és ahhoz, hogy végül eldönthessék, kívánnak-e egy további kétéves hosszabbításnak köszönhetően a korábbi helyébe lépő megállapodásról tárgyalni.

A megállapodásban való részvétel az Európai Közösség kizárólagos hatáskörébe tartozik.

A javasolt határozat semmilyen módon nem érinti az Európai Uniónak a Nemzetközi Juta-munkacsoport igazgatási költségvetéséhez történő hozzájárulását, amely továbbra is minden pénzügyi évre nézve esedékes.

E javaslat célja felhatalmazni az Európai Közösséget, hogy a megállapodás hatályának meghosszabbítása mellett szavazzon.

A fentiek fényében, a Bizottság kéri a Tanácsot, hogy fogadja el a csatolt határozatot.

Javaslat

A TANÁCS HATÁROZATA

a Közösség által a Nemzetközi Juta-munkacsoport Tanácsában a Nemzetközi Juta-munkacsoport feladatmeghatározásának megállapításáról szóló 2001. évi megállapodás hatályának meghosszabbításával kapcsolatban képviselendő álláspontról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére, a 300. cikke (2) bekezdésének második albekezdésével összefüggésben,

tekintettel a Bizottság javaslatára[1],

mivel:

(1) A Nemzetközi Juta-munkacsoport feladatmeghatározásának megállapításáról szóló 2001. évi megállapodást a Tanács 2002. április 15-i 2002/312/EK határozatával[2] az Európai Közösség nevében aláírták és megkötötték.

(2) A 25(a) és (b) szabály szerint a Nemzetközi Juta-munkacsoport feladatmeghatározásának megállapításáról szóló 2001. évi megállapodás 2010. április 26-án hatályát veszti, ha nem hosszabbítja azt meg a Nemzetközi Juta-munkacsoport Tanácsának határozata egy vagy két, összesen négy évet nem meghaladó időszakra.

(3) A fent említett megállapodás hatályának meghosszabbítása a Közösség érdekében áll.

(4) Szükséges lenne meghatározni az Európai Közösségnek a Nemzetközi Juta-munkacsoport Tanácsában képviselendő álláspontját,

A KÖVETKEZŐKÉPPEN HATÁROZOTT:

Egyetlen cikk

Az Európai Közösségnek a Nemzetközi Juta-munkacsoport Tanácsában képviselendő álláspontja szerint a Nemzetközi Juta-munkacsoport feladatmeghatározásának megállapításáról szóló 2001. évi megállapodás hatályának egy vagy két, összesen négy évet nem meghaladó időszakra történő meghosszabbítása mellett kell szavazni, és e hosszabbításról tájékoztatni kell az Egyesült Nemzetek Szervezetének főtitkárát.

Kelt Brüsszelben,

a Tanács részéről

az elnök[pic][pic][pic]

[1] HL C

[2] HL L 112., 2002.4.27., 34. o.